Kansalaisaloite Järkeä tekijänoikeuslakiin herättää nyt kansainvälistä huomiota. Projektin ovat huomanneet niin teknologiablogi Techdirt kuin teknologiaan keskittyvä Wired-lehti.

Projektin tarkoituksena on muuttaa voimassa olevaa tekijänoikeuslakia kansalaisaloitteen avulla. Ehdotus uudeksi tekijänoikeuslaiksi on laadittu täysin aktiivisten kansalaisten toimesta ja se on saanut jo nyt laajaa kannatusta.

Wired-lehti käy läpi ehdotuksen tavoitteet tekijänoikeuslakien rikkomista seuraavien rangaistusten lieventämisestä ja esittelee muun muassa ”Chisugaten”, jossa 9-vuotiaan tytön tietokone takavarikoitiin ja hänelle annettiin 600 euron sakko Chisun albumin lataamisesta.

Kansalaisaloitteen on sunnuntaina puoliltapäivin allekirjoittanut oikeusministeriön ylläpitämässä Kansalaisaloite.fi-sivustolla yli 9900 kansalaista ja Avoin ministeriö -järjestön sivuilla 250 ihmistä. Jos allekirjoituksia tulee 50 000, voidaan aloite siirtää eduskunnan käsiteltäväksi.

Tätä Wired-lehti pitää merkittävänä ja vertaa menettelyä Yhdysvaltain Valkoisen talon We The People -projektiin. Kun jokin ehdotus on saanut tarpeeksi ääniä, käy Yhdysvaltain hallituksen viranomaiset vain ehdotuksen läpi ja kommentoivat sitä yleisölle.

– Jos ehdotuksen onnistuu muuttamaan lakia, amerikkalaiset voivat katsoa kateudella. Valkoisen talon We The People -sivustoa pidetään niin tehottomana, että yksi sen suosituimmista aloitteista on viime aikoina ollut ehdotus, jossa pyydetään hallitusta ottamaan ehdotukset vakavammin. Hallituksen vastaus (”Me kuuntelemme. Oikeasti.”) ei juuri muuttanut käsitystä, lehti kirjoittaa.